वनडे वर्ल्ड कप से पहले काम खत्म करने की प्लानिंग, टॉप 5 स्टेडियम में होगा रिनोवेशन
BCCI to spend over 500 crore rupees for stadium renovation before the ODI World Cup BCCI अक्टूबर-नवंबर में होने वाले वनडे वर्ल्ड कप से पहले देश के टॉप 5 स्टेडियम में 500 करोड़ रुपए से ज्यादा का खर्चा कर नवीनीकरण का काम करवाएगा।
BCCI अक्टूबर-नवंबर में होने वाले वनडे वर्ल्ड कप से पहले देश के टॉप 5 स्टेडियम में 500 करोड़ रुपए से ज्यादा का खर्चा कर नवीनीकरण का काम करवाएगा। न्यूज एजेंसी PTI ने सूत्रों के मुताबिक इसकी जानकारी दी है।
मीडिया रिपोर्ट्स के मुताबिक पिछले कुछ समय से क्रिकेट फैंस देश के अलग अलग स्टेडियम को लेकर लगातार शिकायत कर रहे है। इस कारण BCCI ने नवीनीकरण करवाने का फैसला लिया है।
बॉर्डर-गावस्कर ट्रॉफी के दौरान फैंस ने की थी शिकायत 
फरवरी-मार्च में भारत-ऑस्ट्रेलिया टेस्ट सीरीज के दौरान, फैंस ने दिल्ली के अरुण जेटली स्टेडियम में स्वच्छ टॉयलेट नहीं होने पर नाराजगी जताई थी।
वहीं, ट्रॉफी के दौरान शिल्पा फड़के नामक फैन ने भी सोशल मीडिया पर BCCI और बोर्ड के सचिव जय शाह से असुविधा को लेकर शिकायत की थी। उन्होंने कहा था कि दिल्ली, मुंबई में क्रिकेट देखना एक महिला फैन के लिए बुरे सपने से कम नहीं। यहां पहले तो टॉयलेट नहीं मिलते और जो मिलते हैं वहां लाइट, पानी नहीं दिखता। ऐसे में महिला फैंस करें तो करें क्या?
इन स्टेडियम में होगा रिनोवेशन 
भारत के टॉप 5 स्टेडियम में दिल्ली का फिरोज शाह कोटला, हैदराबाद का राजीव गांधी स्टेडियम, मुंबई का वानखेड़े स्टेडियम, ईडन गार्डन कोलकाता और PCA स्टेडियम मोहाली शामिल है। BCCI इन्हीं पांच मैदानों में मरम्मत का काम करवाएगी।
मोहाली में वर्ल्ड कप के मैच होने पर संशय 
क्रिकेट वेबसाइट क्रिकइंफो के मुताबिक टूर्नामेंट के वेन्यू के लिए 12 शहरों को चयनित किया गया है। इसमें मोहाली शामिल नहीं है। इसका मुख्य कारण है कि इन दिनों खालिस्तानी आंदोलन चल रहा है। इसके अलावा पार्किंग की समस्या और करप्शन के आरोप भी बड़ी वजह है।
हालांकि, मोहाली स्टेडियम में अक्सर बड़े इंटरनेशनल मैच होते रहते है। इस कारण BCCI ने इसे रिनोवेट कराने का फैसला लिया है।
वानखेड़े स्टेडियम में फरवरी से काम जारी 
मुंबई में वानखेड़े का पिछले महीने भारत-ऑस्ट्रेलिया वनडे से पहले रिनोवेशन का काम किया गया था। हालांकि, महाराष्ट्र क्रिकेट एसोसिएशन के मुताबिक वानखेड़े स्टेडियम में और काम होना है।
5 अक्टूबर से होगा वर्ल्ड कप
टूर्नामेंट 46 दिनों तक चलेगा और तीन नॉकआउट सहित 48 मैच खेले जाएंगे। इस बार वर्ल्ड कप में 10 टीमें भाग लेंगी। क्रिकेट के इस महाकुंभ का आयोजन 5 अक्टूबर से 19 नवंबर के बीच होगा। इसके मुकाबले भारत के 12 शहरों में आयोजित होंगे।
हालांकि अभी यह तय नहीं किया गया है कि कौन से मैच किस मैदान पर खेले जाएंगे। हर चार साल में होने वाले इस मेगा टूर्नामेंट का फाइनल अहमदाबाद के नरेंद्र मोदी स्टेडियम में होगा।